## Educació informa en la Mesa Sectorial sobre les novetats en la Xarxa Novigi+ i la modificació de l’orde d’avaluació de la Formació Professional

*** La directora general de Formació Professional insta les organitzacions sindicals a mantindre el diàleg per a continuar millorant l’FP
* En la reunió també s’ha abordat el desenrotllament curricular dels cursos d’especialització en la CV**

La directora general de Formació Professional, Marta Armendia, ha presidit este dimarts la reunió de la Mesa Sectorial d’Educació en la qual s’ha analitzat les tres normes clau per al futur de la Formació Professional.

En la trobada, que s’emmarca dins del diàleg impulsat des de la Conselleria amb el sector educatiu, han participat els sindicats ANPE, CSIF, CCOO, STEPV i UGT, la directora general ha traslladat el contingut de l’Orde Novigi+, la modificació de l’orde d’avaluació en FP i el desenrotllament curricular dels cursos d’especialització.

Armendia ha agraït el bon clima de treball i, en concret, les aportacions fetes per ANPE, CSIF, CCOO als textos normatius. Així mateix, ha aprofitat per a animar els representants del sector a continuar treballant de manera conjunta per a millorar l’FP de la Comunitat Valenciana.

Pel que respecta a la nova Novigi+, que substituïx l’actual Xarxa Novigi, està prevista la introducció de novetats que permetran consolidar esta xarxa com un marc permanent d’innovació, qualitat i modernització de l’FP, alineat amb la Llei orgànica 3/2022.

En este sentit, Armendia ha explicat que la Conselleria d’Educació, Cultural i Universitats “aposta per l’evolució de la Xarxa Novigi a la Xarxa Novigi+, transformant-la en una xarxa més estructurada, progressiva i avaluable”.

Així, el nou marc normatiu permetrà a cada centre avançar segons la seua realitat, reconeixent explícitament el treball del professorat, amb 30 hores certificades i establint un sistema de reconeixement per nivells.

Per a fer-ho, la Xarxa Novigi + s’articularà en sis programes estratègics: DigiVerd (digitalització i sostenibilitat aplicades als sectors productius), Mamprén (mamprenedoria real, obert també a graduats); Innovatec (metodologies actives i transformació d’espais); Qualitas (sistemes de gestió de qualitat); Acredita (acreditació permanent de competències) i Iris (internacionalització de l’FP).

**Altres normes**

D’altra banda, durant la reunió també s’han tractat una modificació de l’orde d’avaluació en FP, que permet a l’alumnat matricular-se de tot segon curs quan tinga un únic mòdul pendent o fins a 240 hores de primer, sempre que l’equip docent el considere adequat i el desenrotllament curricular dels cursos d’especialització de la Comunitat Valenciana.

També s’ha parlat sobre el nou procés de reorganització del mapa de l’oferta formativa i les noves implantacions vinculat al territori.

Fecha: 16/12/2025